Foto: George Călin/ Inquam Photos

În scrisoarea semnată de șefa campaniei PSD, Lia Olguța Vasilescu și expediată șefului campaniei PNL, Dan Motreanu, staff-ul Vioricăi Dăncilă spune că este dispus la orice formulă pe care ar dori-o Klaus Iohannis pentru a-l aduce într-o așa numită dezbatere.

Îmi imaginez un președinte în funcție care acceptă provocarea PSD, dar le propune celor din echipa Vioricăi Dăncilă ceea ce ei își doresc cu adevărat să primească. Iată condițiile:

1. Să fie închiriat un cort de circ gigantesc.

2. Acest cort de circ gigantesc să fie montat pe un amplasament simbolic, ce a intrat în limbajul național ca fiind locul din care a plecat politica autohtonă: malul râului Dâmbovița (căci de aici vine, de aici izvorăște democrația originală și politica românească de-i poartă numele: politică dâmbovițeană).

3. Să fie selectați atent susținătorii Vioricăi Dăncilă. Este obligatoriu ca unii spectatori să stea în prima linie, pentru a face larmă cu trompete și flueiere. Lia Olguța Vasilescu, Claudiu Manda (înconjurați de interlopii din Dolj), Eugen Teodorovici (ca să le facă pe cele din tabăra adversă și pe jurnalistele cu întrebări incomode curve și să le întrebe dacă și-au pus dinți noi), Cătălin Rădulescu (la intimidare, cu mitraliera în poale), Șerban Nicolae (ca să le spună doamnelor de vizavi că are filmulețe cu ele făcând sex anal), dl Stănescu de la Olt (cu arma la picior), Codrin Ștefănescu înarmat cu roșii stricate pe care să le arunce în adversar. Domnul Bădălău cu niște lăutaro-maneliști, ca să cânte în pauzele de publicitate să vină diaspora/ ca să ne pișăm pe ea.

4. Să fie invitat de onoare primărița Gabriela Firea, căci dacă nu era ea, nu se putea amplasa cortul. Terenul e al primăriei, deci al ei, deci fără ea nu se putea organiza întregul circ. Primărița să aibă un cuvânt de spus, să-l atace pe candidatul K. Iohannis pentru că nu are copii, deci dacă nu are copii nu e creștin, în consecință nu e creștin ortodox, e antiromân.

5. Să fie adus un efectiv important de jandarmi condus de Cocoș, Sindile și omul în alb, dirijorul cu fular. Intrarea să se facă numai pe bază de parolă. Cei care îndrăznesc să-i supere pe membrii galeriei dnei Dăncilă să fie acuzați de tentativă de lovitură de circ. Soroșiștii, haștagiștii, hetării, drogații, cei plătiți de Soros să iasă cu cânii și pisicile să fie gazați, stârpiți în bătaie, duși la secție. Intervenția să fie făcută de bătăuși fără serie pe uniformă, iar dosarul secretizat, pentru că orice contestatar este drogat, vândut, antiromân.

6. Să fie selectat câte un locțiitor care să preia dezbaterea atunci când doamna Viorica Vasilica Dăncilă nu mai face față. Cred că sunteți de acord cu mine că cel mai potrivit pentru se pune scut tirului de întrebări ar fi Florin Iordache. A mai făcut-o, se pricepe omul: altă întrebare!

7. Să fie tăiate de pe listă toate subiectele care ar putea-o incomoda sau încurca în vreun fel pe Viorica Dăncilă (politică externă, strategii geopolitice, UE, autostrăzi, spitale regionale, educație, sănătate). Să se vorbească numai despre pensii, salarii, am dat, am crescut.



8. Candidatul PSD să fie bine antrenat pentru a răspunde nevoii de circ și emoție. Să treacă privitorul de la televizor prin toate stările. Să aibă un moment de slăbiciune femeiască, să aibă un moment de încăierare bărbătească, să aibă o replică à la Băse (Băse style, că ce bine le mai zicea, domne), să-l provoace pe adversar la un skandenberg ca între bărbați, să fie și un ridicat de sprânceană, să aibă un moment de plâns cu șuvoaie. Atunci când e întrebată dacă știe vreo limbă străină sau capitala vreunei țări, să răspundă: Domnule Iohannis, acesta este un atac nedemn venit de la un bărbat. Cum, dați într-o femeie sensibilă, mama națiunii, o soție iubitoare, o neconflictuală, pe motiv că nu știe o limbă străină, deci nu vorbește de rău țara, în consecință iubește România, spre deosebire de dumneavoastră? Ia spuneți? Că v-am prins! Câte limbi străine vorbiți? Engleză, ha?! Germană, ha?! Franceză, ha?! Nu vă e rușine, domnule președinte? Vorbiți de rău țărișoara în 3 limbi străine?!! (Olguța aplaudă frenetic, Codrin aruncă cu roșii stricate pe scenă, Cătălin Rădulescu trage cu mitraliera spre în sus, Iordache sare de pe scaun și zice repede <altă întrebare! altă întrebare! > Teodorovici fluieră cât îl țin plămânii: <chiparosileeeee, ți-a făcut-o, băăă, te-n cap de etnic care ești!>. La un semn din degete, fără să mai aștepte pauza publicitară, lăutarii îi dau lui Bădălău un microfon și încep toți să cânte, acoperind zarva din jur: Să vină diaspora/ ca să ne pișăm pe ea)



9. Fiecare candidat să aibă alocat câte un gâde. Care, în momentul de maximă emoție, să aplice acea lovitură sub centură care să dezlănțuie mulțimea. La circ, la televizor și pă net.

Ne cerem dreptul la un scaun pe rândurile din față de la circ.

E un ritual democratic în campanie, de 30 de ani, acest circ. Îl împachetăm elegant și doct în cuvântul dezbatere. Că așa dă bine..

Cei care au studiat ascensiunea politică a lui Klaus Iohannis, mai ales după primul mandat de primar, știu că președintele în funcție nu se simte deloc confortabil pe scenă, la circ. Pentru a-l înfrânge, partidele adversare au inventat în Sibiu de-a lungul anilor tot felul de candidați, au înființat ziare cu viață scurtă (numai pe durata campaniei) în care îl făceau în toate chipurile (în cuvinte greu de reprodus, din care nemțălău sau săsoi sunt cele mai ușoare). În ciuda tuturor atacurilor, vorbelor, campaniilor, sibienii au ales să judece după fapte și nu vorbe.

În orice negociere există o poziție de ruptură. Este locul/ pragul/ limita sub care una dintre părți nu poate merge mai departe în comunicare. Prin extensie, PSD a ajuns de mulți ani la poziția de rupere în orice tip de dialog. A refuzat dezbaterea cu societatea civilă legată de OUG 13, a refuzat dialogul cu mediul de afaceri la oug 114. Mai mult, a devenit indezirabil și nefrecventabil chiar și în familia socialistă europeană.

Doamna candidat Viorica Dăncilă și-a îngustat și apoi tăiat toate punțile de dialog cu o mare parte din societate, atunci când s-a dus și i-a sfidat pe europeni că nu le dă socoteală (vorbind în numele poporului), atunci când a pretins că 10 august a fost o tentativă de lovitură de stat.

SUA nu negociază cu teroriștii și nu le îndeplinește doleanțele (cel puțin formal) indiferent de ce au ei în mână, e un principiu de la care nimeni nu se abate.

Ați asociat vreodată PSD cu un grup de infractori care a ținut ostatică o țară, terorizând poporul cu niște ordonanțe pe care acești politicieni le dădeau noaptea, ca hoții?

Ați ieșit seară după seară în Piața Victoriei chiar și la zvonul că Florin Iordache sau Tudorel Toader pregătesc o aministie sau grațiere?

V-ați simțit nesigur pe stradă, acasă, știind că niște violatori, tâlhari, ucigași, interlopi sunt pe stradă grație, mulțumită, datorită recursului compensatoriu promovat de PSD, în încercarea de a-și salva șeful de închisoare?

V-ați revoltat, ați implorat Avocatul Poporului, Opoziția, președintele să atace la CCR legile date peste noapte în Parlament?

V-ați temut că România va deraia grav de la drumul european din cauza unei găști de tâhari?

V-ați temut că Jandarmeria Română - această instituție de toată rușinea - vă va lovi fără motiv, numai pentru că vă exprimați liber?

Dacă răspundeți cu da la una dintre aceste întrebări, e posibil să înțelegeți parțial poziția candidatului Klaus Iohannis, dincolo nivelului intelectual al doamnei Viorica Dăncilă, care este alt subiect.

Într-un comentariu bine argumentat publicat în Libertatea și Gazeta Sporturilor, Cătălin Tolontan dă un exemplu relevant:

În octombrie 2008, când John McCain a candidat contra lui Barack Obama, senatorul a avut o întâlnire în Minnesota. O susținătoare a sa s-a ridicat și i-a spus că ea nu are încredere în Obama pentru că e arab. Ceea ce a urmat va fi povestit atâta vreme cât oamenii se vor încrede în alți oameni, votând și lăsându-se conduși de semenii lor. John McCain a luat, cu un gest firesc, microfonul alegătoarei sale, și i-a spus: ”Nu doamnă, nu e (arab)!”.

Într-o sală aprigă și radicală împotriva inexistentului Obama, deja din jurul bărbatului se auzeau vociferări care creșteau, McCain și-a asumat riscul de a fi el însuși apostrofat, și-a păstrat demnitatea opiniei și a continuat, calm: ”Senatorul Obama e o persoană decentă, cu care am dezacorduri pe foarte multe teme fundamentale și despre asta e vorba în această campanie” (În loc să ne roage candidatul să-l ascultăm, a ajuns poporul să-l implore să ne vorbească!).

Frumos gestul candidatului McCain, numai că Doamna Dăncilă, de exemplu, nu a luat niciodată o poziție fermă sau nu i-a exclus din PSD pe cei care i-au atacat pe adversarii politici făcând recurs la numele de sorginte străină, etnia minoritară sau confesiunea alta decât ortodoxă. Ați văzut-o pe doamna Dăncilă luând microfonul și spunând că nu tolerează acest tip de atacuri și eliminând din campania sa astfel de indivizi ieșiți din peșteră (șeful de la PSD Sibiu sau insul suburban de la Cluj pe care ea însăși l-a numit interimar la PSD CLUJ)?

Ne cerem dreptul la circ.

Vrem să lăsăm vorbele să vorbească, căci faptele le-am uitat deja, sunt irelevante.

E oare nevoie de igienizare? E nevoie ca după această lecție, PSD sau alte formațiuni să vină la următoarele runde de alegeri cu niște lideri frecventabili?

Altfel, primiți la discuții, la dialog, la negocieri în această formulă, e ca și cum le-ai spune teroriștilor că da, au și ei dreptate, sunt și ei oameni și că da, gestul de a lua ostatici este unul legitim pentru a te face auzit și a-ți impune condițiile?

P.S.

Dacă domnilor din PSD nu le place ideea că sunt nefrecventabili, de neprimit la masa dialogului, să atace decizia președintelui Klaus Iohannis de a nu participa la circ la Curtea Constituțională a României.

E nevoie doar să se grăbească puțin, că membri CCR care să le execute comanda găsesesc (de la Președintele CCR, până la ultimii numiți, cum e domnul acela de la Secția Specială înființată de PSD fără dezbatere, dialog, comunicare).